Nov 18,2018
అనుసంధానం లేకుంటే సేవల్ని ఆపేస్తాం: ఎస్‌బీఐ
న్యూఢిల్లీ: ప్రభుత్వ రంగ అతిపెద్ద బ్యాంకు స్టేట్‌ బ్యాంకు ఆఫ్‌ ఇండియా(ఎస్‌బీఐ) తన ఖాతాదారులకు డెడ్‌లైన్‌ విధించింది. నవంబరు 30లోగా ఎస్‌బీఐ ఖాతాదారులు మొబైల్‌ నంబర్‌ను ఖాతాకు అనుసంధానం చేసుకోకపోతే ఆన్‌లైన్‌ సేవలను నిలిపివేయనున్నట్లు ప్రకటించింది. ఈ మేరకు ఎస్‌బీఐ వెబ్‌సైట్‌లో ప్రకటన ప్రచురించింది. 'దయ చేసి మీ మొబైల్‌ నంబర్‌ను నవంబరు 30, 2018లోగా రిజిస్టర్‌ చేసుకోండి. లేకపోతే ఇంటర్నెట్‌ బ్యాంకింగ్‌ సేవలు నిలిపివేయబడతాయి. డిసెంబరు 1, 2018 నుంచి ఇది అమల్లోకి వస్తుంది' అని ఎస్‌బీఐ తెలిపింది. ప్రతి ఖాతాదారుడు తన లావాదేవీలకు సంబంధించిన వివరాలను ఎప్పటికప్పుడు తెలుసుకునేందుకు ఖాతాకు మొబైల్‌ నంబరును అనుసంధానం చేయాల్సిందిగా రిజర్వ్‌ బ్యాంకు ఆఫ్‌ ఇండియా అన్ని బ్యాంకులకు ఆదేశాలు జారీ చేసింది. ఈ మేరకు ఎస్‌బీఐ కూడా తన ఖాతాదారులకు సందేశం పంపింది. మొబైల్‌ నంబర్‌ను రిజిస్టర్‌ చేసుకోవాలనుకునేవారు సంబంధిత బ్యాంకు శాఖను సంప్రదించాల్సి ఉంటుంది. లేదా ఏటీఎం ద్వారా కూడా మొబైల్‌ నంబర్‌ను రిజిస్టర్‌ చేసుకునే సౌకర్యాన్ని ఎస్‌బీఐ కల్పించింది. ఏటీఎం ద్వారా మొబైల్‌ నంబరు నమోదు చేసుకోవాలనుకొనే వారు ఏటీఎం కార్డును మెషీన్‌లో స్వైప్‌ చేసిన తర్వాత రిజిస్ట్రేషన్‌ ఆప్షన్‌ను ఎంచుకోవాలి. ఆ తరువాత ఏటీఎం పిన్‌ నంబరును ఎంటర్‌ చేయాలి. తరువాత తెర మీద వచ్చే మొబైల్‌ నంబర్‌ రిజిస్ట్రేషన్‌ ఆప్షన్‌ను ఎంచుకోవాలి. మొబైల్‌ నంబర్‌ను ఎంటర్‌ చేసి, 'కరెక్ట్‌' అనే ఆప్షన్‌ను నొక్కాలి. ధ్రువీకరణకోసం ఏటీఎం మరోసారి మొబైల్‌ నంబర్‌ను ఎంటర్‌ చేయాల్సిందిగా కోరుతుంది. ఆ తరువాత ఏటీఎం మొబైల్‌ నంబర్‌ను రిజిస్టర్‌ చేసుకున్నందుకు ధన్యవాదాలు తెలుపుతూ సందేశాన్ని ఇస్తుంది. ఆ తరువాత మూడు రోజుల్లోగా ఖాతాదారుడికి రిఫరెన్స్‌ ఐడీతో కూడిన సందేశం వస్తుంది.
మీ స్నేహితులకు రికమెండ్ చెయ్యండి